               ЕВРОПЕЙСКА КОМИСИЯ
            Брюксел, 21.9.2020
            COM(2020) 585 final
            2020/0272(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз на 66-ата сесия на Комитета по Хармонизираната система към Световната митническа организация във връзка с предвиденото приемане на мнения за класиране, решения за класиране, изменения на Обяснителните бележки към Хармонизираната система или други съвети относно тълкуването на Хармонизираната система и препоръки за осигуряване на унифицирано тълкуване на Хармонизираната система съгласно Конвенцията по Хармонизираната система

               ОБЯСНИТЕЛЕН МЕМОРАНДУМ

               1.Предмет на предложението

               С настоящото предложение се допълва проектът на решение за установяване на позицията, която трябва да се заеме от името на Съюза на 66-ата сесия на Комитета по Хармонизираната система (КХС) към Световната митническа организация през септември 2020 г., предаден на Съвета на 21 август 2020 г. (COM(2020) 427).

               2.Контекст на предложението

               2.1.Международната конвенция по Хармонизираната система за описание и кодиране на стоките

               Международната конвенция по Хармонизираната система за описание и кодиране на стоките има за цел улесняване на международната търговия и събирането, сравняването и анализирането на статистически данни, в частност за международната търговия. Като приложение към Конвенцията е установена Номенклатурата на Хармонизираната система (ХС), която представлява международна хармонизирана система, осигуряваща възможност на участващите държави да класират по общ начин търгуваните стоки за митнически цели. В частност, Номенклатурата на ХС включва описанието на стоките, представени като позиции и подпозиции, и съответстващите им числови кодове, съставени въз основа на 6-цифрова кодова система. Номенклатурата на ХС се изменя веднъж на всеки пет години
                  1
               . Тя се прилага от над 190 администрации по целия свят; вследствие на това над 98 % от всички стоки, търгувани в света, се класират в съответствие с нея.

               Конвенцията влезе в сила на 1 януари 1988 г.

               Европейският съюз и всички държави членки са страни по нея
                  2
               .

               2.2.Световната митническа организация (СМО)

               Световната митническа организация (СМО), създадена през 1952 г. като Съвет за митническо сътрудничество, е независима междуправителствена организация, чиято главна цел е повишаване на ефективността и ефикасността на митническите администрации. В нея са представени 183 митнически администрации от целия свят. Управителният орган на СМО е Съветът. Съюзът упражнява права и задължения, характерни за временното членство в СМО, до влизането в сила на изменението на Конвенцията за създаване на Съвет за митническо сътрудничество.

               Управителният орган на СМО е Съветът на СМО, който за изпълнението на главната си цел разчита на компетентността и уменията на служителите на Секретариата и различни технически и консултативни комитети.

               Комитетът по Хармонизираната система (КХС) е технически комитет, който отговаря за подготвителната работа по Конвенцията по ХС. Главните задачи на КХС са следните:

               ·да подготвя обяснителни бележки, мнения за класиране или други съвети като насоки относно тълкуването на Хармонизираната система и да упражнява такива други функции във връзка с Хармонизираната система, които Съветът на СМО или договарящите страни могат да счетат за необходими;

               ·да подготвя препоръки за осигуряване на унифицирано тълкуване и прилагане на правните текстове по ХС, в т.ч. като урежда спорове по класирането между договарящите страни, улеснявайки по този начин търговията;

               ·да предлага изменения и актуализации на ХС, за да бъдат отразявани техническото развитие и промените в структурата на търговията, както и други нужди на ползвателите на ХС;

               ·да насърчава широкото прилагане на ХС и да разглежда общи и политически въпроси, свързани с нея.

               Съюзът и неговите държави членки заедно имат само един глас в КХС. Решенията на КХС по въпроси от обхвата на настоящото рамково решение се вземат с обикновено мнозинство.

               Съгласно член 8, параграф 2 от Конвенцията по ХС обяснителните бележки, мненията за класиране, другите съвети относно тълкуването на Хармонизираната система и препоръките за осигуряване на унифицирано тълкуване и прилагане на Хармонизираната система, подготвени по време на сесия на КХС, се считат за одобрени от Съвета на СМО, ако до края на втория месец, следващ месеца, през който е закрита сесията, на която те са били приети, нито една договаряща страна по Конвенцията по ХС не е уведомила генералния секретар на СМО, че иска въпросът да бъде поставен пред Съвета на СМО.

               2.3.Предвидените актове

               В съответствие с член 6, параграф 2 от Конвенцията по ХС КХС обикновено заседава два пъти годишно. На практика сесиите на КХС се провеждат през март и септември.

               Предложеното решение се отнася до следните актове, които се разглеждат и приемат временно от КХС и подлежат на одобрение от Съвета на СМО чрез „процедура на мълчаливо съгласие“:

               а)обяснителни бележки, които поясняват тълкуването на забележките, позициите и подпозициите от Номенклатурата на ХС;

               б)мнения за класиране, които отразяват решенията, взети от КХС по отношение на класирането на конкретни продукти;

               в)други съвети и препоръки относно класирането на стоките в Номенклатурата на ХС, например решения за класиране или други насоки, приети от КХС.

               В съответствие с член 34, параграф 7, буква а), подточка iii) от Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза
                  3
                митническите органи на държавите членки отменят своите решения, отнасящи се до обвързваща тарифна информация (решения за ОТИ), когато те вече не са съвместими с тълкуването на Номенклатурата на ХС в резултат от решения за класиране, мнения за класиране или изменения на Обяснителните бележки към Номенклатурата на ХС, считано от датата на публикуването на съобщението на Комисията в серия „С“ на Официален вестник на Европейския съюз.

               3.Позиция, която трябва да се заеме от името на Съюза

               3.1.Практически ограничения при изготвянето и приемането на позициите на ЕС

               На всяка от своите две годишни сесии Комитетът по Хармонизираната система към СМО приема мнения за класиране, решения за класиране, изменения на Обяснителните бележки към Хармонизираната система (ОБХС) или други съвети относно тълкуването на Хармонизираната система и препоръки за осигуряване на унифицирано тълкуване на Хармонизираната система съгласно Конвенцията по Хармонизираната система.

               От практическа гледна точка обикновено няма достатъчно време преди всяка сесия на КХС Съюзът официално да приеме позиция съгласно член 218, параграф 9 от ДФЕС. Поради това Комисията представи предложение за рамково решение на Съвета относно позицията, която трябва да се заеме от името на Съюза в рамките на СМО по въпросите, свързани с ХС
                  4
               ; това предложение все още се разглежда от Съвета.

               Поради избухването на пандемията от COVID-19 обаче Секретариатът на СМО уведоми, че сесията, насрочена за септември 2020 г., ще се проведе посредством писмени обсъждания онлайн.

               Въпреки че дневният ред на тази сесия все още не бе на разположение и организацията и форматът на обсъжданията все още не бяха известни, очакваше се, че е най-вероятно в нейния дневен ред да бъдат включени точките от дневния ред на предходната сесия (КХС/65 – март 2020 г.), която СМО отмени заради пандемията. За тази цел бе изготвен проект на решение на Съвета, който впоследствие му бе изпратен (COM(2020) 427).

               СМО промени датите и дневния ред на сесията на КХС, която ще бъде проведена виртуално между 28 септември и 30 октомври и ще обхваща главно резултатите от работата на виртуалния Подкомитет по измененията към СМО, завършила на 21 август, и някои въпроси, които вече са включени в първия проект на решение, изпратен до Съвета, докато разглеждането на другите въпроси от първия проект на решение се отлага за следваща сесия на КХС. С оглед на броя на въпросите, по които от КХС ще се иска да вземе решение на тази сесия, и тяхното задължително правно действие по отношение на законодателството на Съюза, е необходимо второ решение на Съвета по член 218, параграф 9 от ДФЕС, с което да се допълни първото решение и да се установи позицията на Съюза по въпросите, по отношение на които КХС ще има за задача да вземе решение (напр. обяснителни бележки, насоки или други съвети относно тълкуването на ХС).

               3.2.Цел и съдържание на предложението

               Въпросните решения, подготвяни от КХС, са в състояние да окажат съществено въздействие върху съдържанието на правото на Съюза, по-специално Регламент (ЕИО) № 2658/87 на Съвета относно тарифната и статистическа номенклатура, Общата митническа тарифа, както и приложената към него Комбинирана номенклатура (КН). Решенията за класиране, мненията за класиране или измененията на Oбяснителните бележки към Номенклатурата на ХС се използват в подкрепа на класирането, предвидено в регламентите за изпълнение на Комисията относно класирането на стоки в КН, както и в Обяснителните бележки към КН и в решенията за класиране, издадени от митническите органи на държавите членки. От митническите органи на държавите членки се изисква да отменят своите решения за класиране, когато те вече не са съвместими с тълкуването на Номенклатурата на ХС в резултат от такива решения за класиране, мнения за класиране или изменения на Обяснителните бележки към ХС.

               Поради това е целесъобразно позицията, която трябва да се заеме от името на Съюза в рамките на СМО, да се установи с решение на Съвета, прието съгласно член 218, параграф 9 от ДФЕС въз основа на предложение на Комисията.

               Ръководни принципи при установяването на такива позиции са общите критерии, определени в Конвенцията по ХС (общите правила за тълкуване на ХС), и обективните характеристики и свойства на стоките.

               Целта на предложената позиция е да се изрази становището на Съюза по отношение на класирането на стоки в Номенклатурата на ХС, както и по отношение на подготвените от КХС мнения за класиране и Обяснителни бележки към ХС.

               Консултации с технически експерти от държавите членки бяха проведени в Експертната група по митнически въпроси на 2 –7 септември 2020 г. Нейните заключения са в съответствие с предложените позиции, които са поместени в приложението към проектопредложението за решение на Съвета.

               Предложената позиция на ЕС е съобразена и с установената митническа политика и практиката на Съда на Европейския съюз за класиране на стоките при внос според обективните им характеристики и свойства.

               Предложената позиция е необходима, за да може ЕС да изрази позиция на следващата сесия на КХС.

               4.Правно основание

               4.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актовете с правно действие по силата на нормите на международното право, които уреждат съответния орган. То включва и инструментите, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  5
               .

               Поради това процесуалноправното основание за предложеното решение за установяване на позицията, която трябва да се заеме от името на Съюза в рамките на СМО във връзка с приемането на обяснителни бележки, мнения за класиране или други съвети като насоки за тълкуването на ХС съгласно Конвенцията по ХС, е член 218, параграф 9 от ДФЕС.

               4.2.Приложение в конкретния случай

               Комитетът по Хармонизираната система и Съветът на СМО са органи, създадени със споразумение, а именно Международната конвенция по Хармонизираната система за описание и кодиране на стоките.

               Актовете, които КХС има за задача да подготви, представляват актове с правно действие. След като бъдат одобрени от Съвета на СМО, предвидените актове могат да окажат съществено въздействие върху съдържанието на законодателството на ЕС, по-конкретно: приложение 1 към Регламент (EИО) № 2658/87 на Съвета относно тарифната и статистическа номенклатура и Общата митническа тарифа. Това е така, защото в член 34, параграф 7, буква а), подточка iii) от Митническия кодекс на Съюза
                  6
                се посочва, че „митническите органи отменят решенията ОТИ
                  7
                [...], когато те вече не са съвместими с тълкуването [...], в резултат на [...] решения относно класирането, мнения за класиране или изменения на обяснителни бележки към Номенклатурата на Хармонизираната система за описание и кодиране на стоките, приети от [Комитета по ХС];“. Освен това подготвяните от КХС решения (решения за класиране, мнения за класиране или изменения на Oбяснителните бележки към Номенклатурата на ХС) се използват в подкрепа на класирането, предвидено в регламентите за изпълнение на Комисията относно класирането на стоки в Комбинираната номенклатура (КН), както и в Обяснителните бележки към КН и в решенията за класиране, издавани от митническите органи на държавите членки. Предвиденият акт не допълва, нито изменя институционалната рамка на споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.3.Материалноправно основание

               4.3.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.3.2.Приложение в конкретния случай

               Тъй като главната цел и основното съдържание на предвидения акт са свързани с Общата митническа тарифа, материалноправното основание на предложеното решение е член 31, член 43, параграф 2 и член 207, параграф 4 от ДФЕС.

               4.4.Заключение

               Правното основание на предложеното решение следва да бъде член 31, член 43, параграф 2 и член 207, параграф 4 във връзка с член 218, параграф 9 от ДФЕС.

               5.Отражение върху бюджета

               Предложението няма отражение върху бюджета на Европейския съюз.

               6.Публикуване на предвидения акт

               Не се предвижда.

               2020/0272 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз на 66-ата сесия на Комитета по Хармонизираната система към Световната митническа организация във връзка с предвиденото приемане на мнения за класиране, решения за класиране, изменения на Обяснителните бележки към Хармонизираната система или други съвети относно тълкуването на Хармонизираната система и препоръки за осигуряване на унифицирано тълкуване на Хармонизираната система съгласно Конвенцията по Хармонизираната система

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 31, член 43, параграф 2 и член 207, параграф 4, първа алинея във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)С Решение 87/369/ЕИО на Съвета
                  8
                Съюзът одобри Международната конвенция по Хармонизираната система за описание и кодиране на стоките и протокола за изменение към нея
                  9
                (Конвенцията по ХС), по силата на която беше учреден Комитетът по Хармонизираната система (КХС).

               (2)Съгласно член 7, параграф 1, букви б) и в) от Конвенцията по ХС КХС отговаря, наред с другото, за подготовката на обяснителни бележки, мнения за класиране, други съвети относно тълкуването на Хармонизираната система и препоръки за осигуряване на унифицирано тълкуване и прилагане на Хармонизираната система.

               (3)Очаква се на своята септемврийска сесия Комитетът по Хармонизираната система да вземе решение относно мнения за класиране, решения за класиране, изменения на Обяснителните бележки към Хармонизираната система или други съвети относно тълкуването на Хармонизираната система и препоръки за осигуряване на унифицирано тълкуване на Хармонизираната система съгласно Конвенцията по Хармонизираната система.

               (4)Важно е да се припомни, че според установената практика на Съда на Европейския съюз, в интерес на правната сигурност и улесняването на проверките решаващият критерий за класирането на стоките за митнически цели като цяло трябва да се търси в техните обективни характеристики и свойства, посочени в текстовете на съответните позиции от митническата номенклатура и съответните бележки към разделите и главите.

               (5)По отношение на мненията за класиране, решенията за класиране, измененията на Обяснителните бележки към Хармонизираната система или други съвети относно тълкуването на Хармонизираната система и препоръки за осигуряване на унифицирано тълкуване на Хармонизираната система съгласно Конвенцията по Хармонизираната система, е целесъобразно да се установи позицията, която трябва да се заеме от името на Съюза, защото след като бъдат приети, мненията за класиране, някои решения за класиране и изменения на Обяснителните бележки към Хармонизираната система ще бъдат публикувани в съобщението на Комисията по член 34, параграф 7, буква а), подточка iii) от Регламент (ЕС) № 952/2013 на Европейския парламент и на Съвета от 9 октомври 2013 г. и ще станат приложими за всички държави членки. Позицията ще бъде изразена в Комитета по Хармонизираната система,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза по време на 66-ата сесия на Комитета по Хармонизираната система към Световната митническа организация във връзка с одобряването на обяснителни бележки, мнения за класиране или други съвети относно тълкуването на Хармонизираната система и препоръки за осигуряване на унифицирано тълкуване на Хармонизираната система съгласно Конвенцията по Хармонизираната система, е определена в приложението.

               Член 2

               Незначителни технически промени в позицията по член 1 може да се одобряват от представителите на Съюза, без да е необходимо допълнително решение на Съвета.

               Член 3

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        От въвеждането ѝ през 1988 г. насам Номенклатурата на ХС е била изменяна шест пъти. Тези изменения са влезли в сила съответно през 1996, 2002, 2007, 2012 и 2017 г. Шестото изменение ще влезе в сила през 2022 г.

                     (2)

                        Решение 87/369/ЕИО на Съвета от 7 април 1987 г. за сключване на Международната конвенция относно Хармонизираната система за описание и кодиране на стоките и протокола за изменение към нея (OВ L 198, 20.7.1987 г., стр. 1).

                     (3)

                        OВ L 269, 10.10.2013 г., стр. 1.

                     (4)

                        COM(2020)196.

                     (5)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, точки 61—64.

                     (6)

                        Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (ОВ L 269, 10.10.2013 г., стр. 1).

                     (7)

                        Обвързваща тарифна информация: решения за класиране, постановени предварително от митническите администрации в полза на икономическите оператори, за да се гарантира правна сигурност по отношение на класирането и тарифното третиране на внасяните или изнасяните стоки.

                     (8)

                        Решение 87/369/ЕИО на Съвета от 7 април 1987 г. за сключване на Международната конвенция относно Хармонизираната система за описание и кодиране на стоките и протокола за изменение към нея (

                     OВ L 198, 20.7.1987 г., стр. 1

                  ).

                     (9)

                        OВ L 198, 20.7.1987 г., стр. 3.

    ---documentbreak---

               ЕВРОПЕЙСКА КОМИСИЯ
            Брюксел, 21.9.2020
            COM(2020) 585 final
            ПРИЛОЖЕНИЕ
            към
            Предложението за решение на Съвета
            относно позицията, която трябва да се заеме от името на Европейския съюз на 66-ата сесия на Комитета по Хармонизираната система към Световната митническа организация във връзка с предвиденото приемане на мнения за класиране, решения за класиране, изменения на Обяснителните бележки към Хармонизираната система или други съвети относно тълкуването на Хармонизираната система и препоръки за осигуряване на унифицирано тълкуване на Хармонизираната система съгласно Конвенцията по Хармонизираната система

               ПРИЛОЖЕНИЕ

               С настоящото приложение се допълва приложението към Решение … на Съвета

               II.2. Съставяне на таблиците на съответствието между версиите на Хармонизираната система от 2017 г. и 2022 г. (документи NC2704, NC2749 и NC2753)

               По отношение на таблицата на съответствието за подпозиции 4407.13 и 4407.14 (смеси от С-Б-Е – смърч, бор и ела, и цуга-ела – западна цуга и ела), Съюзът подкрепя съответствията, предложени от Секретариата на СМО в параграф 20 от документ NC2753.

               По отношение на таблицата на съответствието за подпозиция 4418.83 (двойно Т-образни греди) Съюзът подкрепя съответствията, предложени от Япония в параграф 14 от документ NC2753.

               По отношение на таблицата на съответствието за подпозиция 7019.71 (платна/тънки листове от стъклени влакна) Съюзът отбелязва, че единственото прехвърляне от ХС2017 би било от подпозиция 7019.32.

               По отношение на таблицата на съответствието за подпозиции 8462.62 и 8462.63 (машини за коване), Съюзът подкрепя запазването на всички подпозиции, предложени за прехвърляне съгласно ХС 2017, в т.ч. поставените в квадратни скоби.

               По отношение на таблицата на съответствието за подпозиция 8519.81 (автоматични телефонни секретари) Съюзът подкрепя предложението на Секретариата на СМО в параграф 26 от документ NC2704.

               По отношение на таблицата на съответствието за подпозиция 8539.51 (светодиоди) Съюзът подкрепя заключението на Секретариата на СМО в параграф 24 от същия документ.

               По отношение на таблицата на съответствието за новата подпозиция 8541.51 (полупроводникови преобразуватели) Съюзът отбелязва, че няма данни за отделно класиране на части във версията на ХС 2017. Затова не са необходими допълнителни прехвърляния.

               По отношение на таблицата на съответствието за позиция 88.06 (безпилотни въздухоплавателни средства) Съюзът подкрепя вариант (i), предложен в параграф 25 от документ NC2704.

               Накрая, Съюзът подкрепя поправката на някои редакторски грешки в проектите на таблици на съответствието І и ІІ съгласно приложението към документ NC2753.

               III.4.
                     Класиране в ХС 2022 на някои колекции и предмети за колекции, представляващи нумизматичен интерес (искане на Секретариата) – документи NC2711, NC2754.

               Съюзът би класирал трите продукта в новата подпозиция 9705.31 в ХС 2022. Съюзът отбелязва, че както Канада, така и Секретариатът на СМО подкрепят предложението на Съюза за заличаване на текста „coins generally known in the trade as ‘ancients’ or ‘ancient coins’“ [„монети, известни в търговията като „старинни монети“] от новата част А, точка 4, втората алинея от Обяснителните бележки към Хармонизираната система (ОБХС) в частта им, отнасяща се до позиция 97.05.

               III.5.
                     Класиране в ХС 2022 на пълнители за триизмерни печатащи устройства (искане на Секретариата) – документи NC2712, NC2755.

               Съюзът подкрепя предложението за изменение на ОБХС, в което се определя, че пълнителите за триизмерни печатащи устройства с електронни компоненти или механични механизми следва да се класират като части на триизмерни печатащи устройства.

               Съюзът би класирал продуктите, представени в документи NC2712 и NC2755, в позиция 84.85 в ХС 2022 като части на триизмерни печатащи устройства, имайки предвид наличието на електронни компоненти за свързване с триизмерно печатащо устройство.

               III.7.
                     Доклад от 57-ата сесия на Подкомитета по измененията на ХС (документ NR1434)

               III.8.
                     Въпроси; по които трябва да се вземе решение (документ NC2709)

               а)Приложения C/4 и D/8 – Изменения на Обяснителните бележки (ХС 2022) (раздел VI)

               б)Приложения C/5, D/9 и D/22 – Изменения на Обяснителните бележки (ХС 2022) (раздел VIІ)

               в)Приложения C/8 и D/12 – Изменения на Обяснителните бележки вследствие на препоръката по член 16 от 28 юни 2019 г. (раздел ХІІI)

               г)Приложения C/13 и D/17 – Изменения на Обяснителните бележки вследствие на препоръката по член 16 от 28 юни 2019 г. (раздел ХХ)

               д)Приложения C/14 и D/18 – Евентуални изменения на Обяснителните бележки в частта им, отнасяща се до някои съоръжения за увеселителни паркове (предложение на САЩ)

               Съюзът е съгласен с предложените изменения в документите.

               е)Приложения C/1 и D/5 – Евентуални изменения на Обяснителните бележки в частта им, отнасяща се до позиция 15.09, по отношение на другите необработени маслинови масла и позиция 15.15 по отношение на примерите за мазнини и масла от микробен произход.

               По отношение на ОБХС в частта им, отнасяща се до позиция 15.09, Съюзът подкрепя предложението на ЕС (вариант 2) и новото предложение на Канада (вариант 3). По буква D, точка 2 Съюзът подкрепя използването на съюза „or“ [„или“] (вариант 2) вместо „and/or“ [„и/или“].

               По отношение на ОБХС в частта им, отнасяща се до позиция 15.15, Съюзът подкрепя използването на израза „single cell organism“ [„едноклетъчен организъм“] (вариант 1) и на съюза „or“ [„или“] (вариант 2) вместо „and/or“ [„и/или“]. По примери а) и b) Съюзът подкрепя използването на израза „obtained from“ [„получен от“] (вариант 2).

               ж)Приложения C/3 и D/7 – Евентуални изменения на Обяснителните бележки в частта им, отнасяща се до „placebos“ [„плацебо“] и „double-blinded clinical trial kits“ [„комплекти за двойно слепи клинични изпитвания“] в позиция 30.06 (искане на Австралия).

               По отношение на изречението „The placebos of this heading also include [control vaccines] [controlled vaccines] [vaccines which are used as control substances and] that have been licensed for use in recognized clinical trials.“ [„Плацебото от тази позиция включва и [контролните ваксини] [контролираните ваксини] [ваксините, които се употребяват като контролни вещества и] които са получили разрешение за употреба в признати клинични изпитвания.“] Съюзът не подкрепя включването на това изречение към текста на точка 12 от ОБХС в частта им, отнасяща се до позиция 30.06, защото не е ясно какъв вид вещества се описват в него. Ако другите договарящи страни решат да го добавят, Съюзът подкрепя вариант 3 („ваксините, които се употребяват като контролни вещества“) или – при нужда да се прояви гъвкавост – вариант 1 („контролните ваксини“).

               По отношение на изречението „[Active ingredients to be trialled can include herbal medicinal products [for therapeutic or prophylactic uses].]“ [„[Активните съставки за изпитване може да включват растителни лекарствени продукти [за лечение или профилактика].]“] Съюзът остава гъвкав по въпроса за добавянето му към текста, но не подкрепя включването на отворен списък с примери, както предлага делегацията на САЩ.

               з)Приложения C/6 и D/10 – Изменения на Обяснителните бележки вследствие на препоръката по член 16 от 28 юни 2019 г. (раздел ІХ)

               Съюзът подкрепя предложението да се добавят обяснителни бележки към подпозиции 4412.41, 4412.42 и 4412.49. Съюзът иска предложеният текст да бъде допълнително анализиран и подобрен, за да бъде съобразен със сегашните класификационни практики на Съюза (напр. ориентацията на фурнирите).

               и)Приложения C/7 и D/11 – Изменения на Обяснителните бележки вследствие на препоръката по член 16 от 28 юни 2019 г. (раздели ХІ и ХІІ)

               Съюзът подкрепя добавянето на „paraseismic wall covering“ [„противоземетръсна стенна облицовка“] и „geotextiles“ [„геотекстилни изделия“] към списъка с примери на електронни текстилни изделия. В текста за „геотекстилните изделия“ Съюзът подкрепя текста „a sensor made of fibres or at least being fully integrated in the fibres“ [„датчик, направен от влакна или поне напълно вграден във влакната“] (вариант 2), предложен по-рано от Съюза.

               Съюзът подкрепя временното приемане на текстовете, одобрени от Подкомитета по измененията.

               й)Приложения C/12 и D/16 – Изменения на Обяснителните бележки вследствие на препоръката по член 16 от 28 юни 2019 г. (раздел ХVІІ)

               Съюзът подкрепя посочването на трайно вградените камери в параграф 3 от ОБХС в частта им, отнасяща се до позиция 88.06, ако мнението за класиране, съгласно което безпилотно въздухоплавателно средство с вградена камера се класира в позиция 85.25, бъде преразгледано и съобразено с ХС 2022 и ОБХС.

               По отношение на параграф 4 от ОБХС в частта им, отнасяща се до позиция 88.06, Съюзът подкрепя предложението на Китай с допълнителните технически критерии, въведени от Съюза (втория вариант).

               к)Приложения C/15 и D/19 – Евентуално изменение на Обяснителните бележки в частта им, отнасяща се до глава 97, във връзка с някои предмети на културата (предложение на САЩ)

               Съюзът не подкрепя списъка с предмети, отбелязани като примери, тъй като те са твърде конкретни и ограничени, за да обясняват обхвата на предметите, които трябва да бъдат класирани в подпозиция 9705.10.

               Съюзът отбелязва също така, че от представените определения и примери не става ясно как например да се класират „traditional national costumes“ [„традиционните народни носии“] или „old cars“ [„старите коли“].

               л)Приложения C/16 и D/20 – Изменение на обяснителните бележки към общите правила за тълкуване (ХС 2022)

               Съюзът подкрепя първоначалното предложение на Секретариата на СМО (вариант 1, в който се използва думата „merely“ [„само“], но запазвайки гъвкавост за израза „not further worked than“ [„само ...“ / „необработено по друг начин“], и иска уеднаквяване на текстовете на английски и френски език.

               III.9.
                     Евентуално изменение на обяснителната бележка към позиция 71.04 във връзка със синтетичните диаманти (предложение в рамките на Кимбърлийския процес) – документ NC2757

               Съюзът е съгласен с предложените изменения на новата трета алинея към позиция 71.04 и със създаването на нова точка 3 към Обяснителните бележки в частта им, отнасяща се до подпозиция 7104.91.

               III.10.
                     Класиране на елемент от микроелектромеханични системи (МЕМС) в ХС 2022 (предложение на Секретариата)

               Съюзът би класирал продукта в позиция 85.41.


               ЕВРОПЕЙСКА КОМИСИЯ
            Брюксел, 22.9.2020
            COM(2020) 576 final
            2020/0263(NLE)
            Предложение за
            РЕШЕНИЕ НА СЪВЕТА
            относно подписването, от името на Европейския съюз, и временното прилагане на Споразумението за изменение на Временното споразумение за партньорство между Европейската общност, от една страна, и държавите от Тихоокеанския басейн, от друга страна, по отношение на присъединяването на Независимата държава Самоа и Соломоновите острови и бъдещите присъединявания на други тихоокеански островни държави

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               1.1.Основания и цели на предложението

               Приложеното предложение за решение на Съвета представлява правният инструмент в съответствие с член 218, параграф 5 от ДФЕС за подписване и временно прилагане на Споразумението за изменение на Временното споразумение за партньорство между Европейския съюз, от една страна, и държавите от Тихоокеанския басейн, от друга страна.

               На 12 юни 2002 г. Съветът оправомощи Комисията да започне преговори за споразумения за икономическо партньорство (СИП) с групата на държавите от Африка, Карибите и Тихоокеанския басейн.

               На 30 юли 2009 г. Съюзът подписа Временното споразумение за партньорство между Европейската общност, от една страна, и държавите от Тихоокеанския басейн, от друга страна
                  1
                („Временното споразумение за партньорство“), с което се установява рамка за Споразумение за икономическо партньорство.

               Споразумението има за цел:

               а)да даде възможност на държавите от Тихоокеанския басейн да започнат да използват подобрения достъп до пазара, предложен от ЕС;

               б)да насърчи устойчивото развитие и постепенното интегриране на държавите от Тихоокеанския басейн в световната икономика;

               в)да създаде зона за свободна търговия между страните на основата на взаимния интерес и да изпълни тази цел чрез поетапна либерализация на търговията по начин, съответстващ на приложимите правила на СТО и принципа на асиметричния подход, отчитайки специфичните нужди и ограниченията по отношение на капацитета на държавите от Тихоокеанския басейн, що се отнася до равнището на ангажиментите по настоящото споразумение и до предвидения в него график за изпълнението им;

               г)да установи подходящите механизми за уреждане на спорове; и

               д)да установи подходящите институционални договорености.

               Временното споразумение за партньорство се прилага временно между Съюза и Папуа-Нова Гвинея от 20 декември 2009 г. и между Съюза и Република Фиджи от 28 юли 2014 г.

               В член 80 от него се предвижда, че други тихоокеански островни държави могат да се присъединят към Временното споразумение за партньорство, като подадат предложение за достъп до пазара в съответствие с член ХХIV от ГАТТ от 1994 г. Независимата държава Самоа и Соломоновите острови се присъединиха към Временното споразумение за партньорство съответно на 21 декември 2018 г.
                  2
                и 7 май 2020 г.
                  3
                и съответно го прилагат временно от 31 декември 2018 г. и 17 май 2020 г. В ход са процедурите за присъединяване на Кралство Тонга, което изрази интерес да се присъедини към Временното споразумение за партньорство.

               След присъединяването на Самоа и Соломоновите острови е необходимо да се измени Временното споразумение за партньорство, за да бъдат включени тези държави като страни по Временното споразумение за партньорство. Подобни технически изменения ще трябва да се правят във Временното споразумение за партньорство всеки път когато друга тихоокеанска островна държава се присъединява към него.

               1.2Комитетът по търговия в рамките на СИП

               С член 68 от Временното споразумение за партньорство се създава Комитет по търговия, който се състои от представители на страните (ЕС и държавите от Тихоокеанския басейн).

               Комитетът по търговия разглежда всички въпроси, необходими за прилагането на Временното споразумение за партньорство. При изпълнението на функциите си Комитетът по търговия може:

               а)да създава всякакви специални комитети или органи, необходими за прилагането на споразумението;

               б)да заседава по всяко време, за което страните са постигнали съгласие;

               в)да разглежда всякакви въпроси, попадащи в приложното поле на споразумението, и да предприема подходящи действия при изпълнението на функциите си; и

               г)да взема решения или да отправя препоръки в случаите, предвидени в споразумението.

                  В член 78 (Клауза за ревизия) се предвижда, че Комитетът по търговия може да преразгледа Временното споразумение за партньорство, неговото прилагане, действие и изпълнение, когато това е необходимо, и да отправи до страните подходящи предложения за изменението му.

               Резултати от шестото и седмото заседание на Комитета по търговия

               На 24 октомври 2018 г. страните по Временното споразумение за партньорство (ЕС, Папуа-Нова Гвинея, Фиджи) и Независимата държава Самоа, Соломоновите острови и Тонга в качеството им на наблюдатели, обмениха мнения относно обхвата и процедурата за въвеждане в споразумението на техническите изменения, които са необходими след присъединяването.

               Страните се договориха обхватът на измененията да бъде ограничен до включването в списъка на присъединяваща се държава като страна по Временното споразумение за партньорство и добавянето на нейното предложение за достъп до пазара към приложение II към споразумението (мита върху продукти с произход от ЕС като страна по споразумението). Що се отнася до процедурата, страните отбелязаха, че понастоящем Комитетът по търговия не разполага с правомощия да въведе такива изменения (правното основание по Временното споразумение за партньорство е недостатъчно). Страните обмениха мнения по следните три процедурни варианта.

               Вариант 1 — приема се, че съответните изменения са негласно въведени във Временното споразумение за партньорство по силата на присъединяването (член 80); следователно не е необходимо те изрично да се въвеждат чрез специална процедура.

               Вариант 2 — Комитетът по търговия би могъл да направи декларация относно начина, по който Временното споразумение за партньорство трябва да се тълкува по отношение на необходимите технически изменения, след присъединяването. Член 68, параграф 4, буква в) е правното основание за такава декларация.

               Вариант 3 — страните биха могли да изменят член 80 от Временното споразумение за партньорство, за да оправомощят Комитета по търговия да приема необходимите решения при ново присъединяване.

               Комитетът по търговия постигна съгласие, че вариант 3 ще осигури правна сигурност и се ангажира да препоръча на страните да изменят съответно член 80. На седмото си заседание, което се проведе на 3—4 октомври 2019 г., Комитетът по търговия прие в тази връзка препоръка, която съответства на позицията, която трябва да се заеме от името на Съюза (Решение (ЕС) 2019/1707 на Съвета от 17 юни 2019 г., ОВ L 260, 11.10.2019 г., стр. 45).

               1.3.Съгласуваност с действащите разпоредби в тази област на политиката

               Предложението се отнася до прилагането на Споразумението за партньорство между членовете на групата на държавите от Африка, Карибите и Тихоокеанския басейн (АКТБ), от една страна, и Европейската общност и нейните държави членки, от друга страна („Споразумението за партньорство АКТБ—ЕС“ или „Споразумението от Котону“)
                  4
               , което е правното основание за Временното споразумение за партньорство.

               С присъединяването към Временното споразумение за партньорство на други държави от Тихоокеанския басейн се укрепва правната рамка на търговските отношения на ЕС с държавите партньори и се улеснява взаимната търговия и участието в световната икономика. По този начин тези държави се включват в схемата от съвместни правила и институции, създадени по силата на споразумението.

               1.4.Съгласуваност с други политики на Съюза

               Временното споразумение за партньорство е търговско споразумение, допринасящо за хармоничното развитие на световната търговия, с което на новоприсъединилите се държави се предоставя асиметричен достъп до пазара и възможност да предпазят чувствителни сектори от либерализация, като същевременно са предвидени голям брой защитни мерки и клауза за защита на отскоро възникнали промишлени отрасли. В него също така се съдържат разпоредби относно правилата за произход, които улесняват износа за ЕС. Освен това в споразумението се съдържат разпоредби относно устойчивото развитие (член 3), в които страните потвърждават отново, че целта за устойчиво развитие е неразделна част от разпоредбите на споразумението и че тя съответства на общите цели и принципи, определени в Споразумението от Котону, и по-специално на общия ангажимент за намаляване и в резултат от това — премахване на бедността по начин, съвместим с целите за устойчиво развитие. Тези разпоредби допринасят за постигане на целите за съгласуваност на политиките в интерес на развитието и са в съответствие с член 208, параграф 2 от ДФЕС.

               2.ПРАВНИ ЕЛЕМЕНТИ НА ПРЕДЛОЖЕНИЕТО

               2.1.Правно основание

               Правното основание на настоящото решение на Съвета е Договорът за функционирането на Европейския съюз, и по-специално член 207, параграф 4, първа алинея във връзка с член 218, параграф 5 от него.

               2.2.Субсидиарност (при неизключителна компетентност)

               В съответствие с член 3 от ДФЕС общата търговска политика е от изключителната компетентност на Съюза.

               2.3.Пропорционалност

               Настоящото предложение е необходимо с оглед на изпълнението на международните ангажименти на Съюза, залегнали в Споразумението за партньорство АКТБ—ЕС, по-специално за сключване на нови търговски споразумения, които са съвместими с правилата на СТО, като постепенно се премахват бариерите пред търговията между страните и се засилва сътрудничеството във всички области, свързани с търговията с държавите от Тихоокеанския басейн.

               2.4.Избор на инструмент

               Не съществува друг правен инструмент, който би могъл да се използва за постигане на целта, изложена в настоящото предложение.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               3.1.Оценка на въздействието

               В периода 2003—2007 г. бе извършена оценка на въздействието върху устойчивото развитие на споразуменията за икономическо партньорство ЕС—АКТБ. Мандатът за този проект бе публикуван от Европейската комисия през 2002 г. в рамките на конкурентна тръжна процедура. В резултат от нея през август 2002 г. поръчката бе възложена на PwC France с петгодишен рамков договор. Предварителна версия на окончателния доклад за оценка на въздействието върху устойчивото развитие бе представена на заинтересованите страни в Европа по време на организираната от Европейската комисия среща на ЕС за диалог с гражданското общество, проведена на 23 март 2007 г. в Брюксел, Белгия.

               3.2.Пригодност и опростяване на законодателството

                  Одобряването на споразумението за изменение на Временното споразумение за партньорство не е предмет на процедури по Програмата за пригодност и резултатност на регулаторната рамка (REFIT), то не предполага никакви разходи за МСП в Съюза и не поражда проблеми от гледна точка на цифровата среда.

               3.3.Основни права

                  Предложението няма последствия за защитата на основните права в Съюза.

               4.ОТРАЖЕНИЕ ВЪРХУ БЮДЖЕТА

                  Предложеното решение няма отражение върху бюджета.

               5.ДРУГИ ЕЛЕМЕНТИ

               5.1.Подробно разяснение на отделните разпоредби на предложението

               С член 1 от предложението се одобрява подписването на Споразумението за изменение на Временното споразумение за партньорство от името на Съюза.

               С член 2 Генералният секретариат на Съвета се оправомощава да изготви акта за предоставяне на пълномощия за подписване на Споразумението за изменение на Временното споразумение за партньорство.

               В член 3 се посочва, че Споразумението за изменение на Временното споразумение за партньорство се прилага временно.

               В член 4 се определя датата на влизане в сила на решението.

               2020/0263 (NLE)

               Предложение за

               РЕШЕНИЕ НА СЪВЕТА

               относно подписването, от името на Европейския съюз, и временното прилагане на Споразумението за изменение на Временното споразумение за партньорство между Европейската общност, от една страна, и държавите от Тихоокеанския басейн, от друга страна, по отношение на присъединяването на Независимата държава Самоа и Соломоновите острови и бъдещите присъединявания на други тихоокеански островни държави

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 207, параграф 4, първа алинея, във връзка с член 218, параграф 5 от него,

               като взе предвид предложението на Европейската комисия,

               като има предвид, че:

               (1)На 12 юни 2002 г. Съветът оправомощи Комисията да започне преговори по споразумения за икономическо партньорство с групата държави от Африка, Карибите и Тихоокеанския басейн (АКТБ)
                  5
               .

               (2)На 30 юли 2009 г. в Лондон се подписа Временното споразумение за партньорство между Европейската общност, от една страна, и държавите от Тихоокеанския басейн, от друга страна
                  6
                („Временното споразумение за партньорство“), с което се установява рамка за Споразумение за икономическо партньорство. Временното споразумение за партньорство се прилага временно между Съюза и Папуа-Нова Гвинея от 20 декември 2009 г. и между Съюза и Фиджи от 28 юли 2014 г.

               (3)В член 80 от Временното споразумение за партньорство се предвижда присъединяването на други тихоокеански островни държави. С Решение (ЕС) 2018/1908
                  7
                и Решение (ЕС) 2020/409
                  8
                Съветът одобри присъединяването съответно на Самоа и Соломоновите острови към Временното споразумение за партньорство. Самоа се присъедини към Временното споразумение за партньорство на 21 декември 2018 г. и го прилага временно от 31 декември 2018 г., а Соломоновите острови се присъединиха към Временното споразумение за партньорство на 7 май 2020 г. и го прилагат временно от 17 май 2020 г.

               (4)След присъединяването на Самоа и на Соломоновите острови, от съображения за правна сигурност, е необходимо да се измени Временното споразумение за партньорство, за да бъдат включени тези държави като страни по Временното споразумение за партньорство. Подобно изменение на Временното споразумение за партньорство ще е необходимо да бъде правено всеки път, когато друга тихоокеанска островна държава се присъединява към споразумението.

               (5)В член 68 от Временното споразумение за партньорство се предвижда, че Комитетът по търговия разглежда всички въпроси, необходими за прилагането му. Целесъобразно е да се предоставят правомощия на Комитета по търговия за вземането на решения относно внасянето във Временното споразумение за партньорство на всяко изменение, което може да се окаже необходимо след присъединяването на други тихоокеански островни държави.

               (6)С Решение (EС) 2019/1707
                  9
                Съветът взе решение относно позицията, която трябва да се заеме от името на Европейския съюз в рамките на Комитета по търговия по отношение на тези изменения, договорени на седмото заседание на Комитета по търговия, проведено на 4 октомври 2019 г.

               (7)Поради това Споразумението за изменение на Временното споразумение за партньорство следва да бъде подписано от името на Съюза, при условие че бъде сключено на по-късна дата.

               (8)Тъй като в член 76, параграф 2 от Временното споразумение за партньорство се предвижда временното му прилагане до влизането му в сила, Споразумението за изменение на Временното споразумение за партньорство следва да се прилага временно,

               ПРИЕ НАСТОЯЩОТО РЕШЕНИЕ:

               Член 1

               1.Подписването на Споразумението за изменение на Временното споразумение за партньорство между Европейската общност, от една страна, и държавите от Тихоокеанския басейн, от друга страна, по отношение на присъединяването на Независимата държава Самоа и Соломоновите острови и бъдещите присъединявания на други тихоокеански островни държави се одобрява от името на Съюза, при условие че посоченото споразумение бъде сключено.

               2.Текстът на споразумението, което ще бъде подписано, е приложен към настоящото решение.

               Член 2

               Генералният секретариат на Съвета изготвя акта за предоставяне на пълномощия на лицето или лицата, посочени от преговарящия по Споразумението, за подписване на Споразумението, при условие че то бъде сключено.

               Член 3

               От деня на подписването му до влизането му в сила Споразумението се прилага временно в съответствие с член 76, параграф 2 от Временното споразумение за партньорство.

               Член 4

               Настоящото решение влиза в сила в деня на приемането му.

               Съставено в Брюксел на […] година.

                     За Съвета

                     Председател

                     (1)

                        Решение на Съвета от 13 юли 2009 г. за подписване и временно прилагане на Временното споразумение за партньорство между Европейската общност, от една страна, и държавите от Тихоокеанския басейн, от друга страна (ОВ L 272, 16.10.2009 г., стр. 1).

                     (2)

                        OB L 333, 28.12.2018 г., стр. 1.

                     (3)

                        OB L 85, 20.3.2020 г., стр. 1.

                     (4)

                        OB L 287, 4.11.2010 г. , стр. 3. Споразумение, изменено със споразумението, подписано в Люксембург на 25 юни 2005 г. (ОВ L 209, 11.8.2005 г., стр. 27), и със споразумението, подписано в Уагадугу на 22 юни 2010 г. (ОВ L 287, 4.11.2010 г., стр. 3).

                     (5)

                        Директиви на Съвета за водене на преговори за споразумения за икономическо партньорство с държавите и регионите от АКТБ (9930/02 (DG E II) HH/sg).

                     (6)

                        OB L 272, 16.10.2009 г., стр. 2.

                     (7)

                        Решение (ЕС) 2018/1908 на Съвета от 6 декември 2018 г. за присъединяване на Самоа към Временното споразумение за партньорство между Европейската общност, от една страна, и държавите от Тихоокеанския басейн, от друга страна (OB L 333, 28.12.2018 г., стр. 1).

                     (8)

                        Решение (ЕС) 2020/409 на Съвета от 17 февруари 2020 г. за присъединяване на Самоа към Временното споразумение за партньорство между Европейската общност, от една страна, и държавите от Тихоокеанския басейн, от друга страна (OB L 85, 20.3.2020 г., стр. 1).

                     (9)

                        Решение (EС) 2019/1707 на Съвета от 17 юни 2019 г. относно позицията, която трябва да се заеме от името на Европейския съюз в рамките на Комитета по търговия, създаден съгласно Временното споразумение за партньорство между Европейската общност, от една страна, и държавите от Тихоокеанския басейн, от друга страна, по отношение на препоръка за извършване на някои изменения на споразумението, за да се вземат предвид присъединяването на Самоа и бъдещите присъединявания на други тихоокеански островни държави (ОВ L 260, 11.10.2019 г., стр. 45).

    ---documentbreak---

               ЕВРОПЕЙСКА КОМИСИЯ
            Брюксел, 22.9.2020
            COM(2020) 576 final
            ПРИЛОЖЕНИЕ
            към
            Предложение за Решение на Съвета
            относно подписването, от името на Европейския съюз, и временното прилагане на Споразумението за изменение на Временното споразумение за партньорство между Европейската общност, от една страна, и държавите от Тихоокеанския басейн, от друга страна, по отношение на присъединяването на Независимата държава Самоа и Соломоновите острови и бъдещите присъединявания на други тихоокеански островни държави

               СПОРАЗУМЕНИЕ

               за изменение на Временното споразумение за партньорство между Европейската общност, от една страна, и държавите от Тихоокеанския басейн, от друга страна, по отношение на присъединяването на Независимата държава Самоа и Соломоновите острови и бъдещите присъединявания на други тихоокеански островни държави

               ЕВРОПЕЙСКИЯТ СЪЮЗ,

               от една страна, и

               РЕПУБЛИКА ФИДЖИ (наричана по-долу „Фиджи“),

               НЕЗАВИСИМАТА ДЪРЖАВА ПАПУА-НОВА ГВИНЕЯ (наричана по-долу „Папуа-Нова Гвинея“),

               НЕЗАВИСИМАТА ДЪРЖАВА САМОА (наричана по-долу „Самоа“) и

               СОЛОМОНОВИТЕ ОСТРОВИ (наричани по-долу „Соломоновите острови“),

               също наричани по-долу „държавите от Тихоокеанския басейн“,

               от друга страна,

               КАТО ВЗЕХА ПРЕДВИД, ЧЕ Временното споразумение за партньорство между Европейската общност, от една страна, и държавите от Тихоокеанския басейн, от друга страна
                  1
                („Временното споразумение за партньорство“), с което се установява рамка за споразумение за икономическо партньорство, подписано в Лондон на 30 юли 2009 г., се прилага временно между Европейския съюз и Папуа-Нова Гвинея от 20 декември 2009 г. и между Европейския съюз и Фиджи от 28 юли 2014 г.;

               КАТО ВЗЕХА ПРЕДВИД факта, че в член 80 от него се предвижда, че други тихоокеански острови могат да се присъединят към споразумението, като подадат предложение за достъп до пазара в съответствие с член ХХIV от ГАТТ от 1994 г.;

               КАТО ВЗЕХА ПРЕДВИД факта, че с депозирането на своите актове за присъединяване Самоа и Соломоновите острови са се присъединили към Временното споразумение за партньорство съответно на 21 декември 2018 г. и 7 май 2020 г., и така са станали договарящи се страни по споразумението;

               КАТО ВЗЕХА ПРЕДВИД факта, че Временното споразумение за партньорство се прилага временно между Европейския съюз и Самоа от 31 декември 2018 г., както и между Европейския съюз и Соломоновите острови от 17 май 2020 г.;

               КАТО ВЗЕХА ПРЕДВИД препоръката от 4 октомври 2019 г. на Комитета по търговия, създаден съгласно Временното споразумение за партньорство, относно измененията, които трябва да се направят в него, за да се вземе предвид присъединяването на тихоокеанските островни държави към Временното споразумение за партньорство;

               КАТО ПОТВЪРДИХА своя ангажимент за прилагането на Временното споразумение за партньорство и изявиха желание да работят заедно за постигането на целите на споразумението;

               КАТО ИЗЯВИХА ЖЕЛАНИЕ да улеснят присъединяването на други тихоокеански островни държави към Временното споразумение за партньорство и да им предоставят ползите, произтичащи от споразумението,

               РЕШИХА ДА СКЛЮЧАТ НАСТОЯЩОТО СПОРАЗУМЕНИЕ:

               Член 1

               Изменение на Временното споразумение за партньорство

               Временното споразумение за партньорство между Европейската общност, от една страна, и държавите от Тихоокеанския басейн, от друга страна, се изменя, както следва:

               1.В член 70 параграф 1 се заменя със следното:

               „1.
                     За целите на настоящото споразумение „договарящи страни“ са Европейската общност, наричана „страната по споразумението ЕО“, от една страна, и Папуа-Нова Гвинея, Република Фиджи, Независимата държава Самоа и Соломоновите острови, наричани „държавите от Тихоокеанския басейн“, от друга страна.“.

               2.В член 80 се добавя следният параграф 3:

               „3.
                     Комитетът по търговия може да взема решения относно всяко изменение на споразумението, което може да се окаже необходимо след присъединяването на нови тихоокеански островни държави.“.

               Член 2

               Влизане в сила

               1.Настоящото споразумение влиза в сила при същите условия като тези, които са предвидени в член 76, параграф 1 от Временното споразумение за партньорство.

               2.Настоящото споразумение се прилага временно при същите условия като тези, които са предвидени в член 76, параграф 2 от Временното споразумение за партньорство.

               Член 3

               Автентични текстове

               Настоящото споразумение е съставено в два еднообразни екземпляра на английски, български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, чешки, шведски и хърватски език, като всички тези текстове са еднакво автентични.

               В ПОТВЪРЖДЕНИЕ НА КОЕТО долуподписаните, надлежно упълномощени за целта представители, положиха подписите си под настоящото споразумение.

               Съставено в [град] на [дата].

               За Европейския съюз

               За Република Фиджи

               За Независима държава Папуа-Нова Гвинея

               За Независима държава Самоа

               За Соломонови острови

                     (1)

                        OB L 272, 16.10.2009 г., стр. 2.


               ЕВРОПЕЙСКА КОМИСИЯ
            Брюксел, 24.9.2020
            COM(2020) 584 final
            2020/0270(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Комитета за партньорство, създаден по силата на Споразумението за всеобхватно и засилено партньорство между Европейския съюз и Европейската общност за атомна енергия и техните държави членки, от една страна, и Република Армения, от друга страна, във връзка с изменението на списъка с лицата, които да изпълняват функциите на арбитри при процедури за уреждане на спорове

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася за решението за установяване на позицията, която трябва да се заеме от името на Съюза в рамките на Комитета за партньорство, създаден по силата на Споразумението за всеобхватно и засилено партньорство между Европейския съюз и Европейската общност за атомна енергия и техните държави членки, от една страна, и Република Армения, от друга страна (наричано по-нататък „споразумението“), във връзка с предвиденото приемане на решение за изменение на списъка на лицата, които да изпълняват функциите на арбитри при процедури за уреждане на спорове.

               2.Контекст на предложението

               2.1.Споразумението

               Целта на споразумението е да се задълбочи вече съществуващото широко двустранно сътрудничество в икономическата, търговската и политическата област, както и в секторните политики, като по този начин се осигури дългосрочна основа за по-нататъшното развитие на отношенията между ЕС и Армения. Чрез активизиране на политическия диалог и подобряване на сътрудничеството в широк кръг от области споразумението поставя основите за постигането на по-ефикасни двустранни отношения с Армения.

               С Решение (ЕС) 2018/104 на Съвета от 20 ноември 2017 г. бе одобрено подписването и временното прилагане на споразумението съгласно член 385 от споразумението. То се прилага временно от 1 юни 2018 г.

               2.2.Комитетът за партньорство

               Комитетът за партньорство и специалният състав, в който той заседава за разглеждането на всякакви въпроси, свързани с дял VI („Търговия и свързани с търговията въпроси“) от споразумението, са уредени в член 363, параграф 7 от споразумението. Съгласно член 363, параграфи 1 и 6 от споразумението Комитетът за партньорство подпомага Съвета за партньорство при изпълнението на неговите задължения и функции. Комитетът за партньорство разполага с правомощието да приема решения в областите, в които Съветът за партньорство му е делегирал правомощия, и в случаите, предвидени в споразумението. Тези решения имат задължителна сила за страните по споразумението, които трябва да предприемат необходимите мерки за изпълнението им.

               2.3.Предвиденият акт на Комитета за партньорство

               Арбитражната процедура, уредена в дял VI, глава 13 от споразумението, предвижда, че ако страните не успеят да решат спора посредством консултации, страната, която е поискала консултации, може да поиска образуването на арбитражен състав. В член 339, параграф 1 от споразумението се изисква Комитетът за партньорство да състави, въз основа на предложения от страните, списък с най-малко 15 лица, които желаят и могат да изпълняват функциите на арбитри. Списъкът трябва да включва три подсписъка: по един подсписък за всяка от страните и един подсписък с лица, които не са граждани на нито една от страните и които се предвижда да изпълняват функцията на председател на арбитражния състав. Всеки подсписък съдържа най-малко пет лица. Комитетът за партньорство също така следи за това списъкът да се поддържа винаги на това равнище.

               Арбитрите и председателите, предложени от Съюза и от Република Армения, трябва да притежават експертни познания в областта на правото, международната търговия и други области, свързани с разпоредбите на дял VI от споразумението, и трябва да отговарят на изискването за независимост, определено в член 339, параграф 2 от споразумението.

               Въз основа на това на 17 октомври 2019 г. списъкът с арбитри беше определен с решение, прието от Комитета за партньорство в състав „Търговия“. Един от петимата кандидати за арбитри от Република Армения обаче вече не отговаря на изискването за независимост, определено в член 339, параграф 2 от споразумението.

               Република Армения предложи нов кандидат за арбитър, който притежава експертни познания в областта на правото, международната търговия и други области, свързани с разпоредбите на дял VI от споразумението, и от когото се очаква да отговаря на изискването за независимост, определено в член 339, параграф 2 от споразумението.

               Следователно целта на предвидения акт е да се определи позицията на Съюза във връзка с приемането от Комитета за партньорство на решение за изменение на списъка на лицата, които желаят и могат да изпълняват функцията на арбитри при процедури за уреждане на спорове, като единият от петимата кандидати за арбитри от Република Армения, който повече не отговаря на условията по член 339, параграф 2 от споразумението, бъде заменен с нов кандидат, предложен от Република Армения.

               3.Позиция, която трябва да се заеме от името на Съюза

               Целта на позицията, която трябва да се заеме от името на Съюза, е да бъде изменен списъкът на лицата, които желаят и могат да изпълняват функциите на арбитри при процедури за уреждане на спорове.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               4.1.2.Приложение в конкретния случай

               Комитетът за партньорство е орган, създаден по силата на споразумението. Решението, което Комитетът за партньорство ще приеме, ще бъде обвързващо съгласно международното право в съответствие с член 363, параграф 6 от споразумението. Предвиденият акт не допълва, нито изменя институционалната рамка на споразумението. Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза.

               4.2.2.Приложение в конкретния случай

               Основната цел и съдържание на предвидения акт се отнасят до това да се гарантира прилагането на общата търговска политика на Съюза.

               Поради това материалноправното основание за предложеното решение е член 207, параграф 3 и член 207, параграф 4, първата алинея.

               4.3.Заключение

               Правното основание за предложеното решение следва да бъде член 207, параграф 3 и член 207, параграф 4, първа алинея във връзка с член 218, параграф 9 от ДФЕС.

               2020/0270 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Комитета за партньорство, създаден по силата на Споразумението за всеобхватно и засилено партньорство между Европейския съюз и Европейската общност за атомна енергия и техните държави членки, от една страна, и Република Армения, от друга страна, във връзка с изменението на списъка с лицата, които да изпълняват функциите на арбитри при процедури за уреждане на спорове

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Споразумението за всеобхватно и засилено партньорство между Европейския съюз и Европейската общност за атомна енергия и техните държави членки, от една страна, и Република Армения, от друга страна
                  1
                (наричано по-нататък „споразумението“) бе подписано от името на Съюза в съответствие с Решение (ЕС) 2018/104 на Съвета
                  2
                и се прилага временно от 1 юни 2018 г.

               (2)В съответствие с член 339, параграф 1 от споразумението на заседанието си на 17 октомври 2019 г. Комитетът за партньорство състави списък с 15 лица, които желаят и могат да изпълняват функциите на арбитри (наричан по-нататък „списъкът с арбитри“).

               (3)Армения уведоми Съюза, че един от арбитрите, които бе предложила, вече не отговаря на условията по член 339, параграф 2 от споразумението, поради което следва да бъде заменен.

               (4)За да осигури действието на временно прилаганите разпоредби на споразумението, Комитетът за партньорство следва да приеме решение за изменение на списъка с арбитрите.

               (5)Целесъобразно е да се установи позицията, която трябва да се заеме от името на Съюза в рамките на Комитета за партньорство, тъй като проекторешението ще бъде обвързващо за Съюза,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза в рамките на Комитета за партньорство, създаден по силата на Споразумението за всеобхватно и засилено партньорство между Европейския съюз и Европейската общност за атомна енергия и техните държави членки, от една страна, и Република Армения, от друга страна, във връзка с изменението на списъка на лицата, които желаят и могат да изпълняват функцията на арбитри, в съответствие с член 339, параграфи 1 и 2 от споразумението, се основава на проекторешението на Комитета за партньорство, приложено към настоящото решение.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        ОВ L 23, 26.1.2018 г., стр. 4.

                     (2)

                        Решение (ЕС) 2018/104 на Съвета от 20 ноември 2017 г. за подписване, от името на Съюза, и временно прилагане на Споразумението за всеобхватно и засилено партньорство между Европейския съюз и Европейската общност за атомна енергия и техните държави членки, от една страна, и Република Армения, от друга страна (OB L 23, 26.1.2018 г., стр. 1).

    ---documentbreak---

               ЕВРОПЕЙСКА КОМИСИЯ
            Брюксел, 24.9.2020
            COM(2020) 584 final
            ПРИЛОЖЕНИЕ
            към
            Предложение заРЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Комитета за партньорство, създаден по силата на Споразумението за всеобхватно и засилено партньорство между Европейския съюз и Европейската общност за атомна енергия и техните държави членки, от една страна, и Република Армения, от друга страна, във връзка с изменението на списъка с лицата, които да изпълняват функциите на арбитри при процедури за уреждане на спорове

               ПРОЕКТ НА

               РЕШЕНИЕ № …/… НА КОМИТЕТА ЗА ПАРТНЬОРСТВО МЕЖДУ ЕС И РЕПУБЛИКА АРМЕНИЯ

               от …

               за изменение на списъка с арбитри, посочен в член 339 от Споразумението за всеобхватно и засилено партньорство между Европейския съюз и Европейската общност за атомна енергия и техните държави членки, от една страна, и Република Армения, от друга страна

               КОМИТЕТЪТ ЗА ПАРТНЬОРСТВО,

               като взе предвид Споразумението за всеобхватно и засилено партньорство между Европейския съюз и Европейската общност за атомна енергия и техните държави членки, от една страна, и Република Армения, от друга страна (наричано по-нататък „споразумението“), и по-специално член 339, параграф 1 от него,

               като има предвид, че:

               (1)На заседанието си на 17 октомври 2019 г. Комитетът за партньорство състави списък с 15 лица, които желаят и могат да изпълняват функцията на арбитри (наричан по-нататък „списъкът с арбитри“).

               (2)В съответствие с член 339, параграф 2 от споразумението включените в списъка лица следва да бъдат независими, да изпълняват функциите си в качеството си на частни лица, да не приемат указания от никоя организация, нито правителство, нито да са свързани с правителството на някоя от страните, както и да спазват кодекса за поведение.

               (3)Армения уведоми Съюза, че един от арбитрите, които бе предложила, вече не отговаря на условията по член 339, параграф 2 от споразумението, и затова предложи друго лице на негово място.

               (4)За да осигури действието на временно прилаганите разпоредби на споразумението, Комитетът за партньорство следва да измени списъка с арбитрите.

               (5)Европейският съюз приема, че предложеното лице отговаря на условията по член 339, параграф 2 от споразумението,

               ПРИЕ НАСТОЯЩОТО РЕШЕНИЕ:

               Член 1

               Списъкът с лицата, които желаят и могат да изпълняват функцията на арбитри, съставен в съответствие с член 339, параграф 1 от споразумението, се заменя със списъка с арбитрите, съдържащ се в приложението към настоящото решение.

               Член 2

               Настоящото решение влиза в сила в деня на приемането му.

               Член 3

               Настоящото решение е изготвено в два екземпляра на английски език. Всяка страна може да осигури превод на официалните си езици.

               Съставено в ... на […] година.

                        За Комитета за партньорство

                        Председател

                        Секретари

               ПРИЛОЖЕНИЕ

               СПИСЪК С АРБИТРИ, ПОСОЧЕН В ЧЛЕН 339 ОТ СПОРАЗУМЕНИЕТО

               Арбитри, предложени от Европейския съюз

               1.Claus-Dieter EHLERMANN

               2.Giorgio SACERDOTI

               3.Jacques BOURGEOIS

               4.Pieter Jan KUIJPER

               5.Ramon TORRENT

               Арбитри, предложени от Република Армения

               1.Nora SARGSYAN

               2.Arman SARGSYAN

               3.Arsen TAVADYAN

               4.Levon GEVORGYAN

               5.Mushegh MANUKYAN

               Председатели

               1.William DAVEY (САЩ)

               2.Helge SELAND (Норвегия)

               3.Maryse ROBERT (Канада)

               4.Christian HÄBERLI (Швейцария)

               5.Merit JANOW (САЩ)